Ontslag van k-woord-leuenaars verwelkomAnnemarie Oosthuizen (Foto: Solidariteit) Die twee polisiebeamptes wat ŉ boete en opgeskorte vonnis ontvang het nadat hulle daaraan skuldig bevind is dat hulle hul eertydse bevelvoerder valslik van rassisme beskuldig het, is ontslaan. Solidariteit het die twee beamptes se ontslag, wat gevolg het na ’n interne dissiplinêre verhoor, verwelkom. Sedisa Tikoe en Chris Mphana het lt. kol Annemarie Oosthuizen valslik daarvan beskuldig dat sy hulle die k-woord toegesnou het. Die twee is in Junie skuldig bevind aan meineed, regsverydeling, aanranding en crimen injuria en is boetes en opgeskorte tronkstraf opgelê. Renate Barnard, sektorkoördineerder van die openbare sektor by Solidariteit, sê alhoewel Solidariteit verheug is oor die uitslag van die interne dissiplinêre verhoor, hou hy steeds die gebeure binne die polisiediens rakende Mphana en Tikoe dop. “Die provinsiale kommissaris van die polisie moet nog na afloop van verhoor die uitspraak bekragtig wat die ontslag geldig sal maak. Dit is belangrik dat hierdie proses wel gebeur. “Dit is verregaande dat polisielede wat hulself skuldig maak aan kriminele oortredings toegelaat word om steeds as werkende polisielede te funksioneer,” sê Barnard. Barnard sê die uitslag is wel ŉ stap in die regte rigting vir die polisie en dui aan dat skuldiges die gevolge van hul dade moet dra. “Die boodskap word nou hard en duidelik uitgedra: Moenie valse beskuldigings van rassisme maak nie, moenie valse beëdigde verklarings oor rassisme aflê nie, en moet jouself nie tot geweld en dreigemente in die werkplek wend nie.” Oosthuizen het al in 2017 ŉ dissiplinêre proses teen die twee beamptes begin omdat hulle sonder toestemming nie vir werk opgedaag het nie. In reaksie op die dissiplinêre stappe het die twee beamptes ŉ klag van crimen injuria teen Oosthuizen gelê deur aan te voer dat sy die k-woord gebruik het. ŉ Voormalige intern, Elizabeth Sechele, het egter na vore getree om teen hulle te getuig, al is sy ook later geïntimideer en het sy vir haar lewe gevrees. Volgens Solidariteit het die polisie vier jaar lank versuim om teen dié twee skuldige polisielede op te tree. Daar was vroeër nooit tugstappe teen Tikoe en Mphana geneem nadat dit aan die lig gekom het dat hulle oor die k-woord-voorval gelieg het nie.